Návrh

Komuniké

Vláda Slovenskej republiky na svojom zasadnutí dňa...................... prerokovala a schválila návrh zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov.	
Návrh novely Trestného zákona sprísňuje tresty za spáchanie najzávažnejších trestných činov. Zavádza zásadu „trikrát a dosť“, asperačnú zásadu (umožní zvýšiť hornú hranicu trestnej sadzby pri spáchaní viacerých trestných činov tým istým páchateľom o jednu tretinu a pri obzvlášť nebezpečnom recidivistovi o jednu polovicu) a pri treste odňatia slobody na doživotie umožňuje, aby súd po splnení zákonných podmienok uložil páchateľovi trest doživotia bez možnosti podmienečného prepustenia.
Návrh zákona tiež upravuje trestný čin vraždy tak, aby za najzávažnejšie druhy vrážd mohol súd páchateľovi uložiť iba výnimočný trest, t.j. trest odňatia slobody nad 15 rokov do 25 rokov alebo doživotie.
Novela zároveň dopĺňa Trestný zákon o nový trestný čin „Klonovanie ľudskej bytosti“, keďže podľa platného právneho stavu je možné za takéto konanie sankcionovať len zdravotnícke zariadenie podľa administratívneho práva, nie však fyzickú osobu. Trestný čin zanedbania povinnej výživy sa spresňuje tak, že sa dopĺňa o určený čas neplnenia vyživovacej povinnosti, po uplynutí ktorého nastáva trestná zodpovednosť. K zmene prichádza aj pri korupčných trestných činoch, kde sa v prípadoch pasívnej korupcie verejných činiteľov zvyšuje dolná hranica trestnej sadzby odňatia slobody na tri roky tak, aby súd mohol v takýchto prípadoch uložiť len nepodmienečný trest odňatia slobody.